Document ID: 32008R0202

KOMISIJAS REGULA (EK) Nr. 202/2008
(2008. gada 4. marts),
ar ko groza Eiropas Parlamenta un Padomes Regulu (EK) Nr. 178/2002 attiecībā uz Eiropas Pārtikas nekaitīguma iestādes zinātnes ekspertu grupu skaitu un nosaukumiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 28. janvāra Regulu (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (1), un jo īpaši tās 28. panta 4. punkta otro daļu,
ņemot vērā pieprasījumu, ko 2007. gada 12. septembrī iesniegusi Eiropas Pārtikas nekaitīguma iestāde,
tā kā:
(1)
Ekspertu grupa jautājumos, kas saistīti ar pārtikas piedevām, aromatizētājiem, pārstrādes līdzekļiem un materiāliem, kas nonāk saskarē ar pārtiku, ir svarīgs elements, lai nodrošinātu barības ķēdes nekaitīgumu un patērētāju aizsardzību.
(2)
Pieredze liecina, ka kopš ekspertu grupas izveidošanas tai nodoti gandrīz 50 % no Eiropas Pārtikas nekaitīguma iestādei (EPNI) adresētajiem pieprasījumiem. Lai gan ekspertu grupa gada laikā pieņem daudz zinātnisko atzinumu, tai ir grūti tikt galā ar lielo darba slodzi.
(3)
Paredzams, ka nākotnē palielināsies ekspertu grupā izskatāmo pieprasījumu skaits, jo pieņems jaunu vertikālu regulējumu vitamīnu un minerālvielu, ko pievieno pārtikai, un pārtikas piedevu, aromatizatoru un pārtikas fermentu jomā.
(4)
Tādēļ minētās ekspertu grupas vietā ir lietderīgi izveidot divas ekspertu grupas - “ekspertu grupu jautājumos, kas saistīti ar pārtikas piedevām un pārtikai pievienotajiem uzturvielu avotiem” un “ekspertu grupu jautājumos, kas saistīti ar pārtikas fermentiem, aromatizētājiem, pārstrādes līdzekļiem un materiāliem, kas nonāk saskarē ar pārtiku”.
(5)
Pienākumi starp divām jaunajām ekspertu grupām jāsadala tā, lai nodrošinātu, ka katras ekspertu grupas speciālās zināšanas atbilst attiecīgajai kompetences jomai un ka tādējādi tiek labāk līdzsvarota darba slodze. EPNI zinātniskās komitejas un ekspertu grupu pārvaldības procedūrām jānodrošina elastīga koordinēšana un saskaņotas metodes.
(6)
Tādēļ attiecīgi jāgroza Regula (EK) Nr. 178/2002.
(7)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 178/2002 28. panta 4. punkta pirmo daļu groza šādi.
1)
Minētās daļas a) apakšpunktu aizstāj ar šādu apakšpunktu:
“a)
ekspertu grupu jautājumos, kas saistīti ar pārtikas piedevām un pārtikai pievienotajiem uzturvielu avotiem;”.
2)
Minēto daļu papildina ar šādu j) apakšpunktu:
“j)
ekspertu grupu jautājumos, kas saistīti ar pārtikas fermentiem, aromatizētājiem, pārstrādes līdzekļiem un materiāliem, kas nonāk saskarē ar pārtiku.”
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 4. martā

Labels: 10
0
15